Karansén 10
An ɲé Alla batola di dénbaya rɔ ?
Fɔlɔ rɔ, Yahuwa tɛrɛ afɛ dénbaya kélén kélénna bɛɛ yé to wati dô tala élula dɛnkɛnɛya ni élula diyaɲɛ lawara kan ma (Sariya filana 6:6, 7, TMN). Wô kôsɔn, Yahuwa la Sérélu yé wati dô djatéla lɔkun bɛɛ la kôsa élu yé Alla bato ɲɔn fɛ dénbaya rɔ. Élu makô yé lɔnniya mɛnlu la ka bɛn Alla la kôlu ma, élu yé wôlu lé makaranɲala ɲɔn fɛ sɛwa rɔ. Ni i tɛ dénbaya dô rɔ mɛn yé batoli wô kɛla, i disé kô dô suwandila Kitabu kɔnɔ ka wô makaranɲa wati dô rɔ.
Wati wô di i madôn Yahuwa la. “ Alu yé alu madôn Alla la. A di a madôn alu la. ” (Zaki 4:8). Ni an ka Yahuwa la kôkɛɲan makaranɲa Kitabu kɔnɔ, ka a fɛsɛfɛsɛ, an di a lɔn kôsɛbɛ. Ni alu yé afɛ ka to Alla batola alula dénbaya rɔ, alu disé wô daminala ɲan mɛn ma : Kitabu fan mɛn karantɔ kumanɲan makaranɲa ɲɔnbɛn rɔ, alu di fan wô karan kan layɛlɛ la ɲɔn fɛ. Alu di Kitabu fan wô latara alula dénbaya mɔɔlu tɛ ; ni batoli wati séla, bɛɛ di a ta fan karan. A ka mɛn ɲayé, a di wô yira dôlu la.
Wati wô di dénbaya mɔɔlu madôn élu ɲɔn na. Ni dénbaya mɔɔlu ka Kitabu karan ɲɔn fɛ, wô di diyaɲɛ lawara élu tɛ. Wati wô kakan ka kɛ sɛwa ni djusu suma wati lé di, mɛn lɔɔ yé dénbaya mɔɔ bɛɛ minala lɔkun kɔrɔ. Dénnu disé kô mɛnlu ɲayéla, sɔrɔnbalu di wôlu ɲini “ Lakandali Dandan ” ni “ I ɲan Maka !” kɔnɔ (sɛbɛ wôlu yé sɔrɔnna faransi kan lé rɔ). Ni wô tɛ i di wôlu ɲini jw.org kan. Kô mɛnlu yé i dénnu masɔrɔnna karan diya, ilé ni i dénnu disé barola ka bɛn wôlu ma, ka élu tamaɲan yira élu la kô wôlu rɔ. Alu disé ɲɔnbɛn la bɛtilu makaranɲala. Ni alu banna Alla batola ɲɔn fɛ dénbaya rɔ, alu disé damuninfén dô damula.
Alu yé wati mɛn tala lɔkun bɛɛ rɔ ka Yahuwa bato alula dénbaya rɔ, wô di sɛwa di bɛɛ ma Kitabu makaranɲa rɔ. Yahuwa dôn di alu barayi. — Zaburu 1:1-3, TMN.
Munna an kakan ka wati dô djaté Alla bato kan ma dénbaya rɔ ?
Sɔrɔnbalu yé wati wô ladiyala di ?
min_Latn bam_Latn bam_Latn bam_Latn bam_Latn bam_Latn bam_Latn bam_Latn